ไทยลงขันหมื่นล้านในแบงก์ AIIB
ครม.ไฟเขียวใส่เงิน AIIB งวดแรก 2,100 ล้าน จากยอดรวม 1.05 หมื่นล้าน นายกฯ สั่งหาช่องกู้ ดอกเบี้ยต่ำสุด
27 ม.ค. 2559

ครม.ไฟเขียวใส่เงิน AIIB งวดแรก 2,100 ล้าน จากยอดรวม 1.05 หมื่นล้าน นายกฯ สั่งหาช่องกู้ ดอกเบี้ยต่ำสุด
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบอนุมัติการจัดตั้งธนาคารเพื่อการลงทุนในโครงสร้างพื้นฐานเอเชีย (AIIB) ในส่วนของประเทศไทยตามที่กระทรวงการคลังเสนอ ซึ่งเป็นการอนุมัติวงเงินสำหรับการลงทุนในการจัดตั้ง AIIB เต็มจำนวนในสัดส่วนที่ประเทศไทยได้รับจัดสรรตามขนาดเศรษฐกิจ
ทั้งนี้ วงเงินลงุทนที่ไทยได้รับ จัดสรรอยู่ที่ 52,816 ล้านบาท คิดเป็น1.4275% ของวงเงินลงทุนทั้งหมด แต่จะเรียกชำระ 10,567.87 ล้านบาท ซึ่งจะแบ่งออกเป็น 5 งวด ตั้งแต่ปี 25592563 แบ่งเป็นการเบิกจ่าย งบประมาณปีละ 2,112.78 ล้านบาท เป็นเวลา 5 ปีงบประมาณ
พล.ต.สรรเสริญ กล่าวว่า การจ่ายเงินงวดแรกกำหนดว่า ให้มีการชำระก่อนวันที่ประเทศไทยจะเข้ายื่นสัตยาบันต่อ AIIB ซึ่งกำหนดว่าต้องไม่เกินวันที่ 31 ธ.ค. 2559
อย่างไรก็ตาม ความตกลงของสมาชิก AIIB มีผลตั้งแต่วันที่ 25 ธ.ค. 2558 และจะมีการประชุมอย่างเป็นทางการครั้งแรกในเดือน มิ.ย. 2559 ดังนั้นเพื่อให้ประเทศไทยเข้าเป็นสมาชิกโดยสมบูรณ์และมีสิทธิในการออกเสียงในการประชุม AIIB ได้ ไทยจึงจำเป็นที่ต้องเร่งกระบวนการการดำเนินงานในการให้สัตยาบัน กระทรวงการคลังจึงเสนอให้ขอใช้งบกลางรายการสำรองจ่ายกรณีฉุกเฉินและจำเป็นปี 2559 ในการจ่ายค่าสมาชิ AIIB ในปีแรกก่อน หลังจากนั้นจะตั้งงบประมาณในการชำระค่าสมาชิกต่อไป
ครม.ยังเห็นชอบให้ฝ่ายกฎหมายที่เกี่ยวข้องกับการให้สัตยาบันการเป็นสมาชิก AIIB ซึ่งอยู่ระหว่างการพิจารณาของคณะกรรมการกฤษฎีกาให้เร่งรัดการทำงานให้รวดเร็ว เพื่อให้สามารถส่งเรื่องดังกล่าวให้สภานิติบัญญัติแห่งชาติ (สนช.) ให้ความเห็นชอบในการลงสัตยาบัน เพื่อใช้ประกอบในการข้อตกลงให้มีผลใช้บังคับอย่างครบถ้วน
ทั้งนี้ ครม.ยังเร่งรัดกระทรวงการคลังให้เสนอร่างพระราชบัญญัติ (พ.ร.บ.) ให้อำนาจปฏิบัติการเกี่ยวกับธนาคารเพื่อการลงทุนในโครงสร้างพื้นฐานเอเชีย พ.ศ. ... และข้อบทของร่างความตกลงในการจัดตั้ง AIIB ที่ได้ลงนามแล้วให้คณะกรรมการประสานงาน สนช.พิจารณาคณะกรรมการประสานงาน สนช.พิจารณาก่อนเสนอ สนช. โดยได้เพิ่มบทบัญญัติกำหนดให้ รมว.คลังเป็นผู้ว่าการ และปลัดกระทรวงการคลังเป็นผู้ว่าการสำรองของประเทศไทย ในสภาผู้ว่าการของธนาคาร AIIB โดยตำแหน่ง
อย่างไรก็ตาม พล.อ.ประยุทธ์ จันทร์โอชา นายกรัฐมนตรี ได้กำชับให้หน่วยงานที่เกี่ยวข้องวางแผนให้รัดกุมว่า เมื่อประเทศไทยมีโอกาสกู้เงินจาก AIIB เพื่อนำมาใช้ลงทุนในโครงสร้างพื้นฐานของประเทศให้เหมาะสม โดยเปรียบเทียบกับแหล่งเงินกู้อื่นๆ ทั้งในและต่างประเทศ โดยให้คำนึงถึงภาระดอกเบี้ยที่ต่ำที่สุด เพื่อเป็นทางเลือกให้รัฐบาลในการลงทุนโครงสร้างพื้นฐาน
ธนาคาร AIIB เป็นสถาบันการเงินระหว่างประเทศ ที่สนับสนุนโครงสร้างพื้นฐานในเอเชียแปซิฟิก